Det var et tæt kapløb. Med en stemmefordeling på 56-64 måtte det etablerede folketingsmedlem Henrik Dahl (LA) se sig slået af partikollegaen og byrådsmedlemmet i Varde Kommune Steen Holm Iversen, som nu er partiets spidskandidat i Sydjyllands Storkreds.

Men det var et kapløb, som Henrik Dahl personligt i sidste ende ikke kunne være med i. Og det skyldes givetvis en bro.

Steen Holm Iversen har arbejdet i mange år for at positionere sig i blandt andet Varde og Vejen Kommune. En positionering, der er gået ud på, at der skulle udvikles regionalpolitik med udbygning af den regionale infrastruktur med en bro fra Als til Fyn, forklarer Henrik Dahl.

»Reglerne i Liberal Alliance er, at partiets politik fastlægges af folketingsgruppen. Og med hensyn til broen kan jeg ikke sige noget andet end transport-, bygnings- og boligminister Ole Birk Olesen (LA),« siger han.

Det kan måske virke overraskende for folk udefra, at Henrik Dahl, som har siddet i Folketinget siden seneste valg i 2015, bliver slået af en politiker, der på landsplan er forholdsvis ukendt. Men det er langtfra den holdning, man finder i Liberal Alliances Sydjyllands Storkreds.

»I nationalpolitik er han (Steen Holm Iversen, red.) mere ukendt, men for partimedlemmerne er det et spørgsmål om, hvem de vil have til at repræsentere området, og her er han meget populær. Derfor er det ikke så underligt, at han bliver valgt,« siger Ole Havskov Jacobsen, der indtil i går aftes var formand for Sydjyllands Storkreds i Liberal Alliance, men har måttet gå af på grund af flytning ud af regionen.

For lidt til stede?

Det er svært at pege på, om årsagen til, at valget faldt på byrådsmedlemmet fra Varde som spidskandidat, er, at partiet har større tillid til en kandidat, der har vist større interesse for sønderjyderne, men spørger man formanden for Liberal Alliances lokalforening i Varde, Brian Martin Saatterup, har man tydeligere kunnet mærke Steen Holm Iversens nærvær.

»Steen Holm Iversen har gennem de seneste år forsøgt at samle partikredsen, og han er meget til stede i vores område. Det er ofte svært for Henrik Dahl at være til stede på samme måde, fordi han sidder meget inde på Christiansborg. Man kan måske se det som, at han bliver lidt straffet for det nu,« siger Brian Martin Saatterup.

Ved seneste folketingsvalg i 2015 fik Henrik Dahl 2.902 personlige stemmer. Steen Holm Iversen fik 451, og i sidste ende er det de personlige stemmer, der tæller, og ikke om man er blevet valgt som kredsens spidskandidat. Derfor kalder Henrik Dahl det selv en »intern skønhedskonkurrence«, som man selvfølgelig altid gerne vil vinde.

Men ifølge Ole Havskov Jacobsen er tendensen, at spidskandidaten oftest får flere stemmer. Han nævner desuden, at det har været et bevidst valg, at man i storkredsens bestyrelse har valgt at lade medlemsdemokratiet vælge spidskandidaten frem for bestyrelsens beslutning.